31999R2789
L 336/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2789/1999 НА КОМИСИЯТА
от 22 декември 1999 година
за определяне на стандартите за търговия с десертно грозде
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 1257/1999 (2), и по-специално член 2, параграф 2 от него,
като има предвид, че:
(1)
Десертното грозде фигурира в приложение I към Регламент (ЕО) № 2200/96 сред продуктите, за които трябва да бъдат приети стандарти. Регламент (ЕИО) № 1730/87 на Комисията относно определяне на стандартите за качество на десертното грозде (3), последно изменен с Регламент (ЕО) № 888/97 (4), е бил обект на множество изменения, поради което вече не осигурява яснота от юридическа гледна точка.
(2)
Регламент (ЕИО) № 1730/87 следва да бъде отменен и правилата, съдържащи се в него, следва да бъдат преработени. За тази цел, поради съображения за яснота на световния пазар, следва да се вземат предвид препоръчаните стандарти за десертното грозде от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ООН/ИКЕ).
(3)
Приложението на тези стандарти следва да има за последица премахването от пазара на продуктите с незадоволително качество, привеждане на продукцията в съответствие с изискванията на потребителите и улесняване на търговските взаимоотношения на основата на лоялна конкуренция, като допринесе по този начин за подобряването на рентабилността на производството.
(4)
Стандартите се прилагат на всички етапи от търговията; транспортирането на дълги разстояния, складирането за определен период и различните манипулации, на които продуктите са подложени, могат да предизвикат някои изменения, дължащи се на биологичното развитие на тези продукти или на техния нетраен характер. При приложението на стандартите на етапите от търговията, следващи етапа на експедиране, следва да се държи сметка за тези изменения. Тъй като продуктите от клас „Екстра“ трябва да бъдат обект на изключително внимателно сортиране и пакетиране, единственото допустимо отклонение при тях може да бъде намалението на свежестта и твърдостта им.
(5)
Търсенето на малки опаковки, съдържащи десертно грозде от различни сортове или различен произход, нараства. Следователно тази форма на представяне на десертното грозде следва да бъде разрешена и следва съответно да се адаптират разпоредбите, засягащи маркировката.
(6)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с десертно грозде, включено в код по КН 0806 10 10, са определени в приложението.
Стандартите се прилагат за всички етапи от търговията, при условията, определени в Регламент (ЕО) № 2200/96.
Въпреки това, на етапите, следващи експедирането, по отношение на предписанията на стандартите продуктите могат да покажат:
-
незначителна загуба на свежест и твърдост,
-
за продуктите, класирани в класове, различни от клас „Екстра“, незначителни изменения, дължащи се на тяхното развитие и на техния нетраен характер.
Член 2
Регламент (ЕИО) № 1730/87 се отменя.
Член 3
Настоящият регламент влиза в сила на третия ден след датата на публикуването му в Официален вестник на Европейските общности.
Той се прилага от първия ден на месеца, следващ този на неговото влизане в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 1999 година.